จับตาหุ้น GULF วิ่งคึก! รับข่าว “ซีโอดี” GSRC เฟส 3 ขนาด 662.5 MW
ลุ้นราคาหุ้น GULF วันนี้ปรับตัวขึ้นแรง รับข่าวดี COD โครงการ GSRC หน่วยผลิตที่ 3 วันนี้ ลุยขายไฟ “กฟผ.” ตามนัด กำลังผลิตติดตั้ง 662.5 MW
ลุ้นราคาหุ้น GULF วันนี้ปรับตัวขึ้นแรง รับข่าวดี COD โครงการ GSRC หน่วยผลิตที่ 3 วันนี้ ลุยขายไฟ “กฟผ.” ตามนัด กำลังผลิตติดตั้ง 662.5 MW
31 มี.ค. 2565

นางสาวยุพาพิน วังวิวัฒน์ ประธานเจ้าหน้าที่บริหารด้านการเงิน บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า วันนี้ (31 มีนาคม 2565) บริษัท กัลฟ์ เอสอาร์ซี จำกัด ซึ่งเป็นบริษัทย่อยของบริษัทฯและเป็นผู้ดำเนินโครงการโรงไฟฟ้าเอกชนขนาดใหญ่ (Independent Power Producer: IPP) ได้แก่ โรงไฟฟ้า GSRC ได้เปิดดำเนินการเชิงพาณิชย์ หน่วยผลิตที่ 3 กำลังการผลิตติดตั้ง 662.5 เมกะวัตต์
โดยจ่ายไฟฟ้าเข้าระบบของการไฟฟ้าฝ่ายผลิตแห่งประเทศไทย (กฟผ.) เป็นที่เรียบร้อยตามกำหนด (โดยหน่วยผลิตที่ 1 และ 2 กำลังการผลิตติดตั้งรวม 1,325 เมกะวัตต์ เปิดดำเนินการเชิงพาณิชย์แล้ว เมื่อวันที่ 31 มีนาคม และ 1 ตุลาคม 2564 ที่ผ่านมา ตามลำดับ)
สำหรับโครงการโรงไฟฟ้า GSRC ตั้งอยู่ในนิคมอุตสาหกรรมดับบลิวเอชเอ อีสเทิร์นซีบอร์ด 1 อำเภอศรีราชา จังหวัดชลบุรี เป็นหนึ่งในโรงไฟฟ้า IPP ที่ใช้ก๊าซธรรมชาติเป็นเชื้อเพลิง ภายใต้บริษัท อินดิเพนเดนท์พาวเวอร์ดีเวลลอปเมนท์ จำกัด (IPD) ซึ่งดำเนินโครงการ IPP จำนวน 2 โครงการ กำลังการผลิตติดตั้งรวม 5,300.0 เมกะวัตต์ ได้แก่ โครงการโรงไฟฟ้า GSRC และ โครงการโรงไฟฟ้า กัลฟ์ พีดี (GPD)
โดยมีขนาดกำลังการผลิตติดตั้งโครงการละ 2,650.0 เมกะวัตต์ (แบ่งเป็น 4 หน่วยผลิต หน่วยผลิตละ662.5 เมกะวัตต์) และมีสัญญาซื้อขายไฟฟ้ากับ กฟผ. เป็นระยะเวลา 25 ปี ทั้งนี้ โครงการโรงไฟฟ้า GSRC มีกำหนดเปิดดำเนินการเชิงพาณิชย์หน่วยที่ 4 ในเดือนตุลาคม 2565 ส่วนโครงการโรงไฟฟ้า GPD มีกำหนดเปิดดำเนินการ เชิงพาณิชย์ระหว่างปี 2566-2567
ทั้งนี้ เป็นที่น่าจับตาสำหรับราคาหุ้น GULF ที่คาดว่าจะมีแรงซื้อเข้ามาหนาแน่นในวันนี้สอดรับกับประเด็นข่าวดีดังกล่าว